**Az üvegházhatású gázok közösségi kereskedelmi rendszerében és az erőfeszítés-megosztási határozat végrehajtásában való részvételről szóló törvény végrehajtásának egyes szabályairól szóló Korm. rendelet módosításáról szóló normatervezet (JEF/13974-5/2016.)**

Az üvegházhatású gázok közösségi kereskedelmi rendszerében és az erőfeszítés-megosztási határozat végrehajtásában való részvételről szóló törvény végrehajtásának egyes szabályairól szóló Korm. rendelet módosításáról szóló normatervezetre a következő társadalmi szervezetek tettek észrevételt: Bakonyi Erőmű Zrt., Munkaadók és Gyáriparosok Országos Szövetsége.

**I. A Bakonyi Erőmű Zrt.** kérdést tett fel az előterjesztés kapcsán. A normatervezet 5. mellékletének 1. táblázatában szereplő tüzelőanyagok köre jóval kevesebb tüzelőanyag fajtát tartalmaz, mint a hatályos 410/2012. (XII. 28.) Korm. rendelet 5. számú melléklete. Kérdése arra irányult, hogy a módosításban csak a változások vannak-e feltüntetve, vagy pedig ennyire leszűkül az országspecifikus tényezővel rendelkező tüzelőanyagok köre?

A Bakonyi Erőmű Zrt. kérdését az előterjesztő telefonon megválaszolta. A válasz lényege, hogy a 410/2012. (XII. 28.) Korm. rendelet 5. mellékletében a módosítás előtt szereplő országspecifikus kibocsátási tényező, fűtőérték és oxidációs tényező értékek nagy többségében elavultak, hiszen azok forrásai egy 1996. évi IPCC iránymutatás értékeiből származnak, azaz eredendően sem Magyarországra jellemzőek, azaz nem országspecifikusak.

Az azóta eltelt 20 év alatt nem történt Magyarországon országspecifikus értékek meghatározása, jelenleg nem állnak rendelkezésre ilyen tényezők. A 601/2012/EU rendeletben (továbbiakban MRR) feltüntetett standard tényezők a 2006. évi IPCC iránymutatásban meghatározott adatokat tartalmazzák, és közvetlenül alkalmazandóak az összes tagállamban, azaz Magyarországon is. Azon tüzelőanyagok, amelyeket nem lehet egyértelműen az MRR-ben szereplő anyagoknak megfeleltetni (szenek, tüzelő- és fűtőolaj stb.), valamint Magyarországra jellemzőek, továbbra is feltüntetésre kerülnek az 5. mellékletben.

**II. A Munkaadók és Gyáriparosok Országos Szövetsége** jelezte, hogy 2015. június 15-e óta a 410/2012. (XII. 28.) Korm. rendelet II. mellékletének 2.7. pontja nem áll összhangban a 2003/87/EK irányelv I. mellékletének 3. pontjával. A hatályos kormányrendelet szerint – az emisszió-kereskedelmi rendszer hatálya alá tartozás szempontjából – a 3 MW alatti tüzelőberendezéseket is bele kell számítani a létesítmény teljes névleges bemenő hőteljesítményébe, míg az irányelv ellenben azt írja elő, hogy a 3 MW alatti névleges bemenő hőteljesítményű egységeket figyelmen kívül kell hagyni. Az irányelv jelenlegi magyar fordítása is helytelen, feltehetőleg ez eredményezheti a hatályos kormányrendelet pontatlan szövegezését is. Az előterjesztés ezt a hibát kívánta orvosolni és módosította a 410/2012. Korm. rendelet II. mellékletét a 2003/87/EK irányelv rendelkezéseinek megfelelően.